title: 2011/789/ЕС: Решение на Европейската централна банка от 16 ноември 2011 година за определяне на подробни правила и процедури за прилагане на критериите за допустимост за централни депозитари за ценни книжа за достъп до услуги на TARGET2 — Securities (ЕЦБ/2011/20)

text:
               2.12.2011

               BG

               Официален вестник на Европейския съюз

               L 319/117

         РЕШЕНИЕ НА ЕВРОПЕЙСКАТА ЦЕНТРАЛНА БАНКА
   от 16 ноември 2011 година
   за определяне на подробни правила и процедури за прилагане на критериите за допустимост за централни депозитари за ценни книжа за достъп до услуги на TARGET2 — Securities
   (ЕЦБ/2011/20)
   (2011/789/ЕС)
   УПРАВИТЕЛНИЯТ СЪВЕТ НА ЕВРОПЕЙСКАТА ЦЕНТРАЛНА БАНКА,
   като взе предвид Устава на Европейската система на централните банки и на Европейската централна банка, и по-специално членове 3.1 и 12.1, както и членове 17, 18 и 22 от него,
   като взе предвид Директива 98/26/ЕО на Европейския парламент и на Съвета от 19 май 1998 г. относно окончателността на сетълмента в платежните системи и в системите за сетълмент на ценни книжа (1), и по-специално член 10 от нея,
   като взе предвид Насоки ЕЦБ/2010/2 от 21 април 2010 г. относно TARGET2 — Securities (2), и по-специално член 4, параграф 2, буква г) и член 15 от тях,
   като взе предвид Решение ЕЦБ/2009/6 от 19 март 2009 г. относно създаването на Съвет за програмата TARGET2 — Securities („TARGET2-Securities Programme Board“) (3),
   като има предвид, че:

               (1)

               Член 15 от Насоки ЕЦБ/2010/2 определя критериите за допустимост за централни депозитари за ценни книжа (ЦДЦК) за достъп до услуги на TARGET2 — Securities (T2S).

               (2)

               Необходимо е да се установи процедура за кандидатстване на ЦДЦК за достъп до услуги на T2S и процедура за ЦДЦК за искане на дерогация от критерий 5 за достъп на ЦДЦК,

         ПРИЕ НАСТОЯЩОТО РЕШЕНИЕ:
   Член 1
   Определения
   По смисъла на настоящото решение:

               1)

               „доклад за оценка“ означава писмен документ, който съдържа: а) доклад, изготвен от съответните компетентни органи, оценяващ съответствието на ЦДЦК с критерий 2 за достъп на ЦДЦК; и б) самооценка на ЦДЦК на неговото съответствие с критерии 1, 3, 4 и 5 за достъп на ЦДЦК;

               2)

               „централна банка (ЦБ)“ означава Европейската централна банка, националните централни банки (НЦБ) на държавите-членки, чиято валута е еврото, НЦБ на държавите-членки, чиято валута не е еврото (наричани по-долу „НЦБ извън еврозоната“), централна банка или съответен компетентен орган от Европейското икономическо пространство (ЕИП) (наричани по-долу „централна банка от ЕИП“), както и централна банка или съответен компетентен орган на страна извън ЕИП (наричани по-долу „друга централна банка“), при което валутата на такава НЦБ извън еврозоната, централна банка от ЕИП или друга централна банка се счита за допустима в съответствие с член 18 от Насоки ЕЦБ/2010/2;

               3)

               „критерий 1 за достъп на ЦДЦК“ означава критерият, установен в член 15, параграф 1, буква а) от Насоки ЕЦБ/2010/2, т.е. че ЦДЦК имат право на достъп до услуги на T2S, при условие че Европейският орган за ценни книжа и пазари е уведомен за тях съгласно член 10 от Директива 98/26/ЕО или, в случай че ЦДЦК са от страна извън ЕИП, те извършват дейност съгласно правна и регулаторна рамка, еквивалентна на рамката, която е в сила в Съюза;

               4)

               „критерий 2 за достъп на ЦДЦК“ означава критерият, установен в член 15, параграф 1, буква б) от Насоки ЕЦБ/2010/2, т.е. че ЦДЦК имат право на достъп до услуги на T2S, при условие че отговарят, съгласно оценка на компетентните органи, на Препоръките на Европейската система на централните банки/Европейския комитет на регулаторите на ценни книжа за системите за сетълмент на ценни книжа (наричани по-долу „препоръките на ЕСЦБ/ЕКРЦК“) (4);

               5)

               „критерий 3 за достъп на ЦДЦК“ означава критерият, установен в член 15, параграф 1, буква в) от Насоки ЕЦБ/2010/2, т.е. че ЦДЦК имат право на достъп до услуги на T2S, при условие че предоставят при поискване всяка ценна книга/Международен идентификационен номер на ценни книжа, за които те са емитиращ ЦДЦК или технически емитиращ ЦДЦК, на разположение на други ЦДЦК в T2S;

               6)

               „критерий 4 за достъп на ЦДЦК“ означава критерият, установен в член 15, параграф 1, буква г) от Насоки ЕЦБ/2010/2, т.е. че ЦДЦК имат право на достъп до услуги на T2S, при условие че се ангажират да предоставят на други ЦДЦК в T2S основни попечителски услуги на недискриминационна основа;

               7)

               „критерий 5 за достъп на ЦДЦК“ означава критерият, установен в член 15, параграф 1, буква д) от Насоки ЕЦБ/2010/2, т.е. че ЦДЦК имат право на достъп до услуги на T2S, при условие че се ангажират спрямо други ЦДЦК в T2S да извършват техния сетълмент в пари на централна банка в T2S, ако валутата е налична в T2S;

               8)

               „съответни компетентни органи“ означава ЦБ и регулаторите с контролна и/или надзорна компетентност върху определени ЦДЦК, които са отговорни за оценяване на ЦДЦК на базата на приложимите признати стандарти;

               9)

               „директно свързана страна“ означава страна по T2S с техническо средство, което ѝ дава достъп до T2S и ѝ позволява да използва услуги за сетълмент на ценни книжа на T2S, без да е необходимо ЦДЦК да осигурява техническо взаимодействие;

               10)

               „страна по T2S“ означава юридическо лице или, на някои пазари, физическо лице, което има договорно отношение с ЦДЦК в T2S за обработка на неговите дейности, свързани със сетълмента в T2S, и което не държи непременно сметка за ценни книжа в ЦДЦК;

               11)

               „Съвет за програмата T2S“ означава ръководният орган на Евросистемата, създаден съгласно Решение ЕЦБ/2009/6, както е определено в член 2 от Насоки ЕЦБ/2010/2, или негов правоприемник;

               12)

               „Консултативна група за T2S“ означава форумът, определен в член 7 от Насоки ЕЦБ/2010/2;

               13)

               „споразумение за участие със собствена валута“ означава споразумение, което се сключва от Евросистемата и от НЦБ извън еврозоната или от орган, отговорен за валута, различна от еврото, за целите на сетълмента на транзакции с ценни книжа с пари на централна банка във валути, различни от еврото.

         Член 2
   Предмет и приложно поле
   1.   Петте критерия, определящи правото на ЦДЦК на достъп до услуги на T2S, установени в член 15 от Насоки ЕЦБ/2010/2 (наричани по-долу „петте критерия за достъп на ЦДЦК“), се прилагат в съответствие с процедурите, определени в членове 3—5 от настоящото решение, и правилата в приложението.
   2.   Настоящото решение не се прилага по отношение на директно свързани страни, имащи правоотношение с ЦДЦК.
   Член 3
   Процедура за кандидатстване
   1.   За да кандидатства за услуги на T2S, ЦДЦК подава: а) заявление до Управителния съвет; и б) към момента на неговата миграция към T2S, доклад за оценка.
   2.   Докладът за оценка предоставя доказателство, че ЦДЦК съответства с петте критерия за достъп на ЦДЦК към момента на неговата миграция към T2S, и посочва степента на прилагане на всеки критерий за достъп на ЦДЦК съгласно следните категории: съответства, частично съответства и неприложим, като излага причините, обясненията и съответните доказателства на ЦДЦК.
   3.   Съветът за програмата T2S представя предложение до Управителния съвет, основано на горепосочената документация, относно заявлението на ЦДЦК за достъп до услуги на T2S. За изготвянето на своето предложение Съветът за програмата T2S може да поиска пояснения или да отправи въпроси до кандидатстващия ЦДЦК.
   4.   След представянето на предложението от Съвета за програмата T2S Управителният съвет приема решение относно заявлението на ЦДЦК и го съобщава в писмена форма на този ЦДЦК не по-късно от два месеца след: а) датата на получаване на заявлението; или б) датата на получаване на отговора на искане за пояснения или на отправяне на въпроси от Съвета за програмата T2S по параграф 3. Когато отхвърля заявление, Управителният съвет се мотивира за това.
   Член 4
   Процедура за получаване на дерогация от критерий 5 за достъп на ЦДЦК
   1.   ЦДЦК може да подаде искане за дерогация от критерий 5 за достъп на ЦДЦК въз основа на своето специфично оперативно или техническо положение.
   2.   За оценка на искането за дерогация ЦДЦК подава искане до Съвета за програмата T2S и предоставя доказателства за следното:

               а)

               дерогацията е за много ограничена част от обема на сетълмента, съпоставимо с общия обем на среднодневните инструкции „доставка срещу плащане“, получавани месечно в ЦДЦК, и разходите за сетълмента на тези операции в T2S биха били прекомерни за ЦДЦК;

               б)

               ЦДЦК е създал технически и оперативни защити, гарантиращи, че дерогацията ще остане в рамките на прага, посочен в буква а);

               в)

               ЦДЦК е положил всички усилия за изпълнение на критерий 5 за достъп на ЦДЦК.

         3.   След получаване на такова искане за дерогация:

               а)

               Съветът за програмата T2S представя искането на ЦДЦК и неговата предварителна оценка на Консултативната група за T2S;

               б)

               Консултативната група за T2S предоставя на Съвета за програмата T2S становище относно искането незабавно и своевременно, за да бъде разгледано;

               в)

               след получаването на становище от Консултативната група за T2S Съветът за програмата T2S изготвя окончателна оценка и я предоставя заедно с цялата документация на Управителния съвет;

               г)

               Управителният съвет издава мотивирано решение относно искането за дерогация;

               д)

               Съветът за програмата T2S информира в писмена форма ЦДЦК и Консултативната група за T2S относно мотивираното решение на Управителния съвет.

         4.   ЦДЦК, определен от ЦБ, която е подписала споразумение за участие със собствена валута и е избрала сетълмент на своите транзакции по паричната политика с пари на централна банка извън T2S, подава искане за дерогация, за да има възможност да извършва сетълмент на такива транзакции по паричната политика с пари на централна банка извън T2S. В такъв случай дерогация се предоставя, при условие че: а) Евросистемата е получила цялата относима информация относно техническото функциониране на такъв сетълмент; и б) такъв сетълмент не изисква промени или не засяга по отрицателен начин функционалността на T2S. Определящата ЦБ следва да бъде поканена да представи своето становище по такова искане за дерогация.
   5.   ЦДЦК с дерогация предоставя ежемесечен доклад на Съвета за програмата T2S, който доказва, че ЦДЦК продължава да спазва дерогацията, включително договорения праг, посочен в параграф 2, буква а). ЦДЦК с дерогация съгласно параграф 4 предоставя на Съвета за програмата T2S ежемесечен доклад за ситуацията.
   6.   Когато ЦДЦК с дерогация последователно надвишава договорения праг, посочен в параграф 2, буква а), в рамките на 6-месечен период, Управителният съвет оттегля дерогацията поради несъответствие с критерий 5 за достъп на ЦДЦК, като Съветът за програмата T2S съответно уведомява за това ЦДЦК.
   7.   След оттеглянето на дерогацията ЦДЦК може да подаде ново искане за дерогация в съответствие с процедурата, предвидена в настоящия член.
   8.   Когато възникне кризисна ситуация, която може да засегне финансовата стабилност на дадена страна или задачата на съответната ЦБ да защитава интегритета на своята валута и която е принудила ЦБ от засегнатата страна да премине към извънреден вид сетълмент като част от нейния план за управление на кризи, ЦДЦК, определен от тази ЦБ, подава искане до Съвета за програмата T2S за временна дерогация от критерий 5 за достъп на ЦДЦК, като може временно да извършва сетълмент чрез други средства. Управителният съвет издава мотивирано решение по такова искане, вземайки предвид становището на съответната ЦБ относно ситуацията, налагаща временната дерогация от критерий 5 за достъп на ЦДЦК. Съответната ЦБ предоставя на Съвета за програмата T2S доклад най-малко ежемесечно за своята оценка на ситуацията.
   Член 5
   Текущо съответствие с петте критерия за достъп на ЦДЦК
   1.   ЦДЦК с достъп до услуги на T2S, след като е мигрирал към T2S, текущо съответства с петте критерия за достъп на ЦДЦК и:

               а)

               осигурява, по-специално, чрез надеждна самооценка, извършвана всяка година и подкрепена от съответната документация, че продължава да съответства с критерии 1, 3, 4 и 5 за достъп на ЦДЦК. Самооценката се придружава от най-новата оценка от съответните компетентни органи за съответствието на ЦДЦК с критерий 2;

               б)

               своевременно предоставя на Съвета за програмата T2S най-новата редовна оценка или оценка ad hoc от съответните компетентни органи на неговото съответствие с критерий 2 за достъп на ЦДЦК;

               в)

               отправя искане за нова оценка от съответните компетентни органи за неговото съответствие с критерий 2 за достъп на ЦДЦК в случай на съществени промени в системата на ЦДЦК;

               г)

               уведомява Съвета за програмата T2S, когато оценката на съответния компетентен орган или самооценката е установила несъответствие с някой от петте критерия за достъп на ЦДЦК;

               д)

               след искане от Съвета за програмата T2S предоставя доклад за оценка, показващ, че ЦДЦК все още съответства с петте критерия за достъп на ЦДЦК.

         2.   С изключение на критерий 2 за достъп на ЦДЦК Съветът за програмата T2S може да извършва своя оценка и да наблюдава съответствието с петте критерия за достъп на ЦДЦК или да поиска информация от ЦДЦК. Когато реши, че ЦДЦК не съответства с един от петте критерия за достъп на ЦДЦК, Съветът за програмата T2S започва процедурата, предвидена в договорите с ЦДЦК, съгласно член 16 от Насоки ЕЦБ/2010/2.
   Член 6
   Влизане в сила
   Настоящото решение влиза в сила в деня след публикуването му в Официален вестник на Европейския съюз.

      Съставено във Франкфурт на Майн на 16 ноември 2011 година.

            Председател на ЕЦБ

         Mario DRAGHI

      (1)  ОВ L 166, 11.6.1998 г., стр. 45.

      (2)  ОВ L 118, 12.5.2010 г., стр. 65.

      (3)  ОВ L 102, 22.4.2009 г., стр. 12.

      (4)  Достъпни на уебсайта на Европейския орган за ценни книжа и пазари: www.esma.europa.eu.

      ПРИЛОЖЕНИЕ

         ПОДРОБНИ ПРАВИЛА ЗА ПРИЛАГАНЕ НА ПЕТТЕ КРИТЕРИЯ ЗА ДОСТЪП НА ЦЕНТРАЛНИ ДЕПОЗИТАРИ ЗА ЦЕННИ КНИЖА

      По смисъла на настоящото приложение:

                  —

                  „основни попечителски услуги“ означава държане и администриране на притежавани от трети лица ценни книжа и други финансови инструменти от лице, на което са възложени такива задачи. Тези услуги включват съхранение на ценни книжа, разпределяне на лихва и дивиденти върху съхраняваните ценни книжа и обработване на корпоративните действия по отношение на тези ценни книжа;

                  —

                  „инвестиращ ЦДЦК“ означава, в контекста на връзките на централния депозитар за ценни книжа (ЦДЦК), ЦДЦК, който открива сметка в друг ЦДЦК (емитиращ ЦДЦК), за да извършва сетълмент между ЦДЦК на транзакции с ценни книжа;

                  —

                  „емитиращ ЦДЦК“ означава ЦДЦК, в който ценните книжа са емитирани и разпределени от името на емитента. Емитиращият ЦДЦК е отговорен за обработването на корпоративните действия на името на емитента. Емитиращият ЦДЦК поддържа сметките в своите книги на името на инвестиращите ЦДЦК за прехвърлянето на ценни книжа на инвестиращите ЦДЦК;

                  —

                  „технически емитиращ ЦДЦК“ означава инвестиращ ЦДЦК, който държи ценни книжа при емитиращ ЦДЦК, неучастващ в T2S, и който се счита за емитиращ ЦДЦК за функционирането на T2S по отношение на такива ценни книжа;

                  —

                  „акции на инвестиционен фонд“ означава части от собствеността на нетните активи на инвестиционен фонд, които инвеститорите получават в замяна на тяхното инвестиране на капитал.

            I.   Подробности за прилагане на критерий 1 за достъп на ЦДЦК

      За да получи положителна оценка по този критерий:

                  а)

                  ЦДЦК, разположен в страна от Европейското икономическо пространство (ЕИП), трябва да бъде включен в списъка на определени системи, поддържан в съответствие с член 10 от Директива 98/26/ЕО; и

                  б)

                  за ЦДЦК, разположен в страна извън ЕИП, трябва да бъде представено правно становище от фирма, одобрена от Съвета за програмата T2S, актуализирано при настъпване на съществени промени, които могат да засегнат правното становище, или при поискване от Съвета за програмата T2S, с което се потвърждава, че ЦДЦК извършва дейност съгласно правна и регулаторна рамка, еквивалентна на рамката, която е в сила в Съюза.

            II.   Подробности за прилагане на критерий 2 за достъп на ЦДЦК

      Когато ЦДЦК не съответства напълно на препоръките на ЕСЦБ/ЕКРЦК, съответният ЦДЦК съобщава на Съвета за програмата T2S съответните подробности и предоставя обяснения и доказателства във връзка с тези препоръки на ЕСЦБ/ЕКРЦК, по които няма съответствие. ЦДЦК също така предоставя на Съвета за програмата T2S заключенията на съответните компетентни органи в доклада за оценка. Заключенията от оценката се разглеждат в съответствие със съответните процедури за кандидатстване за достъп до услуги на T2S и текущо съответствие с петте критерия за достъп на ЦДЦК. Когато ЦДЦК с достъп до услуги на T2S вече не съответства с един от петте критерия за достъп на ЦДЦК, Съветът за програмата T2S започва процедурата, уредена в договорите с ЦДЦК.
      ЦДЦК изпълнява тези критерии за достъп на ЦДЦК, когато:

                  а)

                  за ЦДЦК, разположен в страна от ЕИП, съответните компетентни органи са дали на този ЦДЦК положителна оценка съгласно препоръките на ЕСЦБ/ЕКРЦК; и

                  б)

                  за ЦДЦК, разположен в страна извън ЕИП, съответните компетентни органи са дали на този ЦДЦК положителна оценка съгласно препоръките на ЕСЦБ/ЕКРЦК или съгласно еквивалентни стандарти, като например собствените стандарти на съответния компетентен орган, или препоръките на Комитета за платежни и сетълмент системи/Международната организация на комисиите за ценни книжа (1). В последния случай на Съвета за програмата T2S или на Управителния съвет съответно трябва да бъдат предоставени доказателства, че ЦДЦК е оценен на базата на стандарти от подобно ниво и естество.

            Когато оценката на съответните компетентни органи съдържа поверителна информация, ЦДЦК трябва да предостави обобщение или заключението от оценката, за да покаже нивото си на съответствие.
      III.   Подробности за прилагане на критерий 3 за достъп на ЦДЦК

      ЦДЦК с достъп до услуги на T2S не е задължен да държи всичките си сметки и салда в T2S за всяка ценна книга/ISIN, които емитира или за които действа като технически емитиращ ЦДЦК. Той обаче трябва да предоставя на разположение ценната книга/ISIN без допълнително заплащане, незабавно и с договор, който не налага неразумни условия, по искания на потребителите на инвестиращия ЦДЦК в T2S. Някои акции на инвестиционни фондове може да не бъдат автоматично достъпни за инвестиращия ЦДЦК, откриващ сметка при емитиращия ЦДЦК, поради правни ограничения върху трансгранични разпределяния, приложими по отношение на емитентите на акцията на инвестиционния фонд.
      Емитиращият ЦДЦК е задължен да спазва националната регулаторна рамка, но не може да прехвърля разходи, произтичащи от прилагането на тази рамка, към други ЦДЦК в T2S. Това изискване гарантира, че разходите по спазването на националната регулаторна рамка остават местни и че съществува реципрочност между ЦДЦК в T2S. В допълнение това изискване насърчава, доколкото е възможно, хармонизираните процеси на сетълмент в T2S.
      Емитиращият ЦДЦК е задължен да спазва националната регулаторна рамка, но трябва да оказва подкрепа на инвестиращия ЦДЦК, който иска достъп и не може да прилага допълнителни разходи за сетълмент. Всяко забавяне, причинено от спазване на националната регулаторна рамка, трябва да се прилага по един и същ начин по отношение на всички страни.
      Инвестиращият ЦДЦК може да поиска ценна книга/ISIN, която все още не е налична в T2S от съответния емитиращ ЦДЦК или технически емитиращ ЦДЦК. При получаване на такова искане емитиращият ЦДЦК или техническият емитиращ ЦДЦК вписва всички референтни данни на ценната книга в T2S и ги прави достъпни в рамките на срока, определен в Наръчника за оперативни процедури, който се предоставя от Евросистемата на ЦДЦК и ЦБ.
      При условие че инвестиращият ЦДЦК е подписал изискуемите договорни условия, емитиращият ЦДЦК открива незабавно поне една сметка за ценни книжа за отделна ценна книга/ISIN за инвестиращия ЦДЦК. Отказът на емитиращ ЦДЦК да открие сметка за ценни книжа и да предостави на инвестиращия ЦДЦК достъп до ценните книжа на емитиращия ЦДЦК съставлява несъответствие с критерий 3 за достъп на ЦДЦК.
      Инвестиращият ЦДЦК трябва да докладва на Съвета за програмата T2S всеки случай на несъответствие на емитиращ ЦДЦК с критерий 3 за достъп на ЦДЦК. В зависимост от естеството и случването на несъответствието Съветът за програмата T2S определя дали емитиращият ЦДЦК показва последователно неизпълнение, в който случай се прилага процедурата, уредена в договорите с ЦДЦК, съгласно член 16 от Насоки ЕЦБ/2010/2.
      IV.   Подробности за прилагане на критерий 4 за достъп на ЦДЦК

      Този критерий за достъп на ЦДЦК съответства на Насоките за достъп и оперативна съвместимост (2), които постановяват, че инвестиращите ЦДЦК имат достъп до услуги на емитиращия ЦДЦК на базата на същите условия, както предоставените на всеки друг стандартен участник на емитиращия ЦДЦК.
      За да предоставя услуги за сетълмент на ценни книжа, емитирани от емитиращ ЦДЦК, инвестиращият ЦДЦК трябва също така да предоставя на своите участници основни попечителски услуги във връзка с тези ценни книжа. T2S предлага основен сетълмент — паричен и на ценни книжа, с пари на централна банка, при което основните попечителски услуги се предоставят извън T2S.
      Емитиращият ЦДЦК трябва да съблюдава Стандартите на подгрупата на T2S за корпоративни действия (3) и всички съответни стандарти или пазарни практики на T2S.
      Инвестиращият ЦДЦК трябва да бъде третиран като всеки друг клиент на емитиращия ЦДЦК. Емитиращият ЦДЦК не може да налага технически пречки или да предлага преференциални условия на инвестиращи ЦДЦК за достъп до основни попечителски услуги.
      V.   Подробности за прилагане на критерий 5 за достъп на ЦДЦК

      Между пазарите с пряко и непряко държане трябва да се поддържат условия на равнопоставеност при прилагане на критерий 5 за достъп на ЦДЦК. ЦДЦК от пазар с пряко държане може по принцип да мигрира към T2S или чрез интегриране на всички свои сметки за ценни книжа в T2S, или чрез използване на слоест модел със сметки на технически участник в T2S и сметки на краен инвеститор, оставащи на платформата на местния ЦДЦК. Критерий 5 за достъп на ЦДЦК е изпълнен напълно, когато пазар с пряко държане избере да интегрира изцяло и да поддържа всички свои сметки за ценни книжа в T2S. Когато обаче пазар с пряко държане избере да мигрира към T2S със слоестия модел, оценката на Съвета за програмата T2S на свързаните процеси вътре и извън T2S, отчитайки същността на критерий 5 за достъп на ЦДЦК, трябва да указва дали пазарът има нужда да поиска дерогация от критерий 5 за достъп на ЦДЦК.

         (1)  Препоръки за системи за сетълмент на ценни книжа на Комитета за платежни и сетълмент системи (CPSS)/Техническия комитет на Международната организация на комисиите за ценни книжа (IOSCO), достъпни на уебсайта на Банката за международни разплащания: www.bis.org.

         (2)  Насоките за достъп и оперативна съвместимост от 28 юни 2007 г., определящи принципите и условията за достъп и оперативна съвместимост в съответствие с Кодекса за поведение, достъпни на уебсайта на Европейската комисия: http://ec.europa.eu.

         (3)  Достъпни на уебсайта на Европейската централна банка: www.ecb.europa.eu.


title: 2008/847/ЕО: Решение на Съвета от 4 ноември 2008 година относно това, дали са подходящи държавите от Централна Азия съгласно Решение 2006/1016/ЕО за предоставяне на гаранция от Общността на Европейската инвестиционна банка в случай на загуби по заеми и гаранции по заеми за проекти, осъществявани извън Общността

text:
               12.11.2008

               BG

               Официален вестник на Европейския съюз

               L 301/13

      РЕШЕНИЕ НА СЪВЕТА

   от 4 ноември 2008 година
   относно това, дали са подходящи държавите от Централна Азия съгласно Решение 2006/1016/ЕО за предоставяне на гаранция от Общността на Европейската инвестиционна банка в случай на загуби по заеми и гаранции по заеми за проекти, осъществявани извън Общността
   (2008/847/ЕО)
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за създаване на Европейскатa общност, и по-специално член 181а от него,
   като взе предвид предложението на Комисията,
   като взе предвид становището на Европейския парламент,
   като има предвид, че:

               (1)

               В съответствие с член 2 от Решение 2006/1016/ЕО на Съвета (1) за държавите, изброени в приложение I и отбелязани със знака („*“), и за други, неизброени в приложение I, Съветът взема решение дали те са подходящи за финансиране от Европейската инвестиционна банка (ЕИБ) под гаранция от Общността за всеки отделен случай в съответствие с процедурата по член 181а, параграф 2 от Договора.

               (2)

               Приложение I към Решение 2006/1016/ЕО включва сред държавите, маркирани със *, пет централноазиатски държави, а именно Казахстан, Киргизстан, Таджикистан, Туркменистан и Узбекистан.

               (3)

               В Стратегията на ЕС за ново партньорство с Централна Азия, приета от Европейския съвет на неговата среща от 21 и 22 юни 2007 г., се подчертава, че ЕИБ следва да играе важна роля във финансирането на проекти от интерес за ЕС в Централна Азия.

               (4)

               Доколкото макроикономическите условия, които преобладават в държавите от Централна Азия, и по специално ситуацията по отношение на външните финанси и устойчивостта на дълга, са се подобрили през последните години в резултат на силния икономически растеж и разумните макроикономически политики, на тези държави следва да се предостави достъп до финансиране от ЕИБ,

         РЕШИ:
   Член 1
   Казахстан, Киргизстан, Таджикистан, Туркменистан и Узбекистан са подходящи за финансиране от ЕИБ под гаранция на Общността в съответствие с Решение 2006/1016/ЕО.
   Член 2
   Настоящото решение поражда действие на третия ден след публикуването му в Официален вестник на Европейския съюз.

      Съставено в Брюксел на 4 ноември 2008 година.

            За Съвета

            Председател

         C. LAGARDE

      (1)  ОВ L 414, 30.12.2006 г., стр. 95.


title: Решение на Съвета от 21 юни 1989 година относно сключването на Допълнителен протокол към Споразумението между Европейската икономическа общност и Кралство Норвегия относно елиминирането на съществуващите и предпазване от нови количествени ограничения, влияещи върху износа, или мерките с равностоен ефект

text:
Важна правна забележка

|

31989D0546

Официален вестник n° L 295 , 13/10/1989 стр. 0014 - 0014 специално чешко издание глава 02 том 04 стр. 109  - 109 специално испанско издание глава 02 том 04 стр. 109  - 109 специално унгарско издание глава 02 том 04 стр. 109  - 109 специално литвийско издание глава 02 том 04 стр. 109  - 109 LV.ES глава 02 том 04 стр. 109  - 109 MT.ES глава 02 том 04 стр. 109  - 109 PL.ES глава 02 том 04 стр. 109  - 109 SK.ES глава 02 том 04 стр. 109  - 109 специално словенско издание глава 02 том 04 стр. 109  - 109

		19890621Решение на Съветаот 21 юни 1989 годинаотносно сключването на Допълнителен протокол към Споразумението между Европейската икономическа общност и Кралство Норвегия относно елиминирането на съществуващите и предпазване от нови количествени ограничения, влияещи върху износа, или мерките с равностоен ефект(89/546/ЕИО)СЪВЕТЪТ НА ЕВРОПЕЙСКИТЕ ОБЩНОСТИ,като взе предвид Договора за създаване на Европейската икономическа общност, и по-специално член 113 от него,като взе предвид предложението на Комисията,като има предвид, че Споразумението между Европейската икономическа общност и Кралство Норвегия [1], подписано в Брюксел на 14 май 1973 г., не предвижда забраната за количествени ограничения, влияещи върху износа, и мерките с равностоен ефект;като има предвид, че е в интерес на Европейската икономическа общност и Кралство Норвегия да осигурят свободно обращение на суровини и стоки чрез премахвани на такива ограничения и мерки и чрез предпазване от създаването на нови ограничения или мерки, влияещи върху взаимната им търговия;като има предвид, че е необходимо както да се направи подготовка за етапно премахване на текущите ограничения, наложени върху някои продукти, или мерки, имащи равностоен ефект, така и да осигурят предпазни мерки в случай както на реекспорт към трети страни, срещу които договарящата страна на износа прилага ограничения или мерки с равностоен ефект, или в случай на сериозна нужда от определен продукт;като има предвид, че съгласно член 32, параграф 1 от споразумението договарящите се страни могат, в интерес на техните икономики, да развият връзките, установени със споразумението, чрез разширяването му в области, необхванати от него;като има предвид, че Комисията проведе преговори с Кралство Норвегия, които бяха изразени в протокол,РЕШИ:Член 1Допълнителният протокол към Споразумението между Европейската икономическа общност и Кралство Норвегия относно елиминирането на съществуващите и предпазване от нови количествени ограничения, влияещи върху износа, или мерките с равностоен ефект, се утвърждава с настоящото от страна на Общността.Текстът на протокола е приложен към решението.Член 2Председателят на Съвета извършва нотификацията, предвидена в член 4 от Допълнителния протокол.Член 3Настоящото решение влиза в сила в деня след публикуването му в Официален вестник на Европейските общности.Съставено в Люксембург на 21 юни 1989 година.За СъветаПредседателC. Aranzadi[1] ОВ L 171, 27.6.1973 г., стр. 2.--------------------------------------------------


title: Решение на Съвета от 22 декември 2004 година за предоставяне на гаранция от Общността на Европейската инвестиционна банка срещу загуби от заеми за определени видове проекти в Русия, Украйна, Молдова и Беларус

text:
Важна правна забележка

|

32005D0048

Официален вестник n° L 021 , 25/01/2005 стр. 0011 - 0012 Официален вестник n° L 159 , 13/06/2006 стр. 0068 - 0069

		20041222Решение на Съветаот 22 декември 2004 годиназа предоставяне на гаранция от Общността на Европейската инвестиционна банка срещу загуби от заеми за определени видове проекти в Русия, Украйна, Молдова и Беларус(2005/48/EО)СЪВЕТЪТ НА ЕВРОПЕЙСКИЯ СЪЮЗ,като взе предвид Договора за създаване на Европейската общност, и по-специално член 181A от него,като взе предвид предложението на Комисията,като взе предвид становището на Европейския парламент [1],като има предвид, че:(1) В подкрепа на Европейската политика на съседски отношения на Европейския съюз Съветът желае да направи възможно за Европейската инвестиционна банка (EИБ) да отпуска заеми за определени видове проекти в Русия и в западните нови независими държави ("ЗННД"), а именно Беларус, Молдова и Украйна.(2) В подкрепа на инициативата Северно измерение, предприета от Съвета от Хелзинки от декември 1999 г., бе прието Решение 2001/777/EО на Съвета от 6 ноември 2001 г. относно предоставяне на гаранция от Общността на Европейската инвестиционна банка срещу загуби по специалната програма за отпускане на заеми за избрани екологични проекти в руската част на басейна на Балтийско море в рамките на Северното измерение [2].(3) Отпускането на заеми от ЕИБ по силата на Решение 2001/777/EО се доближава до неговия таван.(4) В заключенията си Съветът Екофин от 25 ноември 2003 г. изрази съгласие ЕИБ да отпусне допълнително заеми за Русия и за ЗННД като следваща мярка към Решение 2001/777/EО по отношение на проекти в областите, в които ЕИБ има "сравнително предимство", и в които търсенето на кредити е по-голямо от предлагането. Областите, в които се счита, че ЕИБ има "сравнително предимство", са: околна среда, транспорт, далекосъобщения и енергийна инфраструктура по приоритетните оси на трансевропейската мрежа ("ТЕМ"), които имат презгранично значение за държава-членка.(5) Мандатът за отпускане следва да бъде предмет, от една страна, на подходящ набор от условия, които са съвместими с договореностите на ЕС на високо ниво по политическите и макроикономическите аспекти, както и с други международни финансови институции по секторните и проектните аспекти, и от друга страна, на подходящо разпределение на дейността между ЕИБ и Европейската банка за възстановяване и развитие (ЕБВР).(6) Финансирането от ЕИБ следва да се управлява в съответствие с обичайните критерии и процедури на ЕИБ, включително подходящи контролни мерки, както и с правилата и процедурите, които са валидни за Сметната палата и OLAF, по начин, който подкрепя политиките на Общността. Между ЕИБ и Комисията следва периодично да се провеждат консултации, за да се гарантира координация по приоритетите и дейностите във въпросните страни, както и да се измери напредъкът по изпълнението на целите на съответната политика на Общността.(7) Настоящото решение ще бъде взето предвид в рамките на цялостната оценка през декември 2006 г. на общия мандат за отпускане на заеми от ЕИБ за проекти, които се реализират извън Европейския съюз,РЕШИ:Член 1ЦелОбщността предоставя на Европейската инвестиционна банка (наричана по-долу "ЕИБ") гаранция по отношение на всички неполучени, но дължими плащания по кредити, отпуснати от ЕИБ в съответствие с обичайните ѝ критерии и в подкрепа на съответните външнополитически цели на Общността, за инвестиционни проекти в Русия и в новите западни независими държави, а именно Беларус, Молдова и Украйна.Член 2Проекти, които могат да бъдат избираниМогат да бъдат избирани проектите, които са от значителен интерес за Европейския съюз и са в следните сектори:- околна среда;- транспорт, далекосъобщения и енергийна инфраструктура по приоритетните оси на трансевропейската мрежа (ТЕМ), които имат презгранично значение за държава-членка.Член 3Таван и условия1. Общият таван на дадените кредити е 500 милиона EUR.2. ЕИБ получава специална общностна гаранция в размер на 100 %, която покрива общата сума на дадените кредити съгласно настоящото решение, както и всички свързани с тях суми.3. Проектите, които се финансират със заеми и които трябва да бъдат покрити от тази гаранция, удовлетворяват следните критерии:а) могат да бъдат избирани в съответствие с член 2;б) сътрудничество, и когато е уместно съфинансиране, от ЕИБ с други международни финансови институции, с цел гарантиране на разумно разпределение на риска и подходящи условия на проекта.ЕИБ разделя дейността си по подходящ начин с ЕБВР, съгласно взаимно съгласуваните механизми, както и се отчита в съответствие с член 5. По-специално, ЕИБ се възползва от опита на ЕБВР в Русия и в ЗННД.Член 4Възможност за избиране на отделните страниОтделните страни могат да бъдат избирани в рамките на тавана на заемите, при условие че изпълняват подходящ набор от условия, които са съвместими с договореностите на високо ниво между Европейския съюз и въпросната страна по отношение на политическите и макроикономическите аспекти. Комисията определя кога отделна страна е изпълнила подходящия набор от условия и нотифицира ЕИБ за това.Член 5ОтчитанеКомисията информира всяка година Европейския парламент и Съвета за операциите по заемите, които са извършени съгласно настоящото решение, както и същевременно предоставя оценка за прилагането на настоящото решение и за координацията между международните финансови институции, участващи в проектите.Тази информация включва оценка на приноса на заемите, отпуснати съгласно настоящото решение, към изпълнението на целите на съответните външноикономически политики на Общността.По смисъла на първи и втори параграф ЕИБ предоставя на Комисията съответната информация.Член 6ПродължителностГаранцията покрива заеми, които са отпуснати до 31 януари 2007 г.Ако към момента на изтичането на този период отпуснатите от ЕИБ заеми не са достигнали общия таван, посочен в член 3, параграф 1, периодът автоматично се удължава с шест месеца.Член 7Заключителни разпоредби1. Настоящото решение влиза в сила на датата на приемането му.2. ЕИБ и Комисията определят условията, при които трябва да бъде предоставена гаранцията.Съставено в Брюксел на 22 декември 2004 година.За СъветаПредседателC. Veerman[1] Становище, от 14 декември 2004 г. (все още непубликувано в Официален вестник).[2] ОВ L 292, 9.11.2001 г., стр. 41.--------------------------------------------------


title: 2011/315/ЕС: Решение на Съвета от 23 май 2011 година относно разпределението на отменените средства по проекти от Деветия и предишни европейски фондове за развитие за сътрудничество за развитие в Южен Судан

text:
               28.5.2011

               BG

               Официален вестник на Европейския съюз

               L 142/61

         РЕШЕНИЕ НА СЪВЕТА
   от 23 май 2011 година
   относно разпределението на отменените средства по проекти от Деветия и предишни европейски фондове за развитие за сътрудничество за развитие в Южен Судан
   (2011/315/ЕС)
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз, и по-специално член 217 от него,
   като взе предвид предложението на Европейската комисия,
   като взе предвид Вътрешното споразумение между представителите на правителствата на държавите-членки, заседаващи в рамките на Съвета, относно финансирането на помощта от Общността по Многогодишната финансова рамка за периода 2008—2013 г. в съответствие със Споразумението за партньорство АКТБ—ЕО и относно разпределянето на финансова помощ за отвъдморските страни и територии, за които се прилага четвърта част от Договора за ЕО (1), и по-специално член 1, параграф 4 и член 6 от него,
   като има предвид, че:

               (1)

               Южен Судан се очаква да обяви официално своята независимост от Севера на 9 юли 2011 г. в резултат на референдум за самоопределение, проведен в приложение на Всеобхватното мирно споразумение.

               (2)

               Във фазата след обявяване на независимостта новосъздадената държава Южен Судан ще трябва да се справи с многобройни хуманитарни и социално-икономически предизвикателства в контекста на намален държавен капацитет и политическа нестабилност. При тези обстоятелства е вероятно външната помощ да бъде от още по-голямо значение, за да се помогне на Южен Судан да се пребори с крайната бедност, да укрепи местните общности и за да предостави на местното население първите предимства от мира.

               (3)

               Очаква се Южен Судан, скоро след като стане независим, да поиска присъединяване към Споразумението за партньорство между членовете на Групата държави от Африка, Карибите и Тихоокеанския басейн, от една страна, и Европейската общност и нейните държави-членки, от друга страна, подписано в Котону на 23 юни 2000 година (2), последно изменено в Уагадугу на 23 юни 2010 г. (3). След присъединяването му ще бъде нужно време, преди финансирането по линия на Десетия европейски фонд за развитие да бъде ефективно използвано, което води до риск от финансов недостиг през този период.

               (4)

               С Решение 2010/406/ЕС на Съвета от 12 юли 2010 г. относно разпределението на отменените средства по проекти от Деветия и предишни европейски фондове за развитие („ЕФР“) с цел посрещане на нуждите на най-уязвимото население на Судан (4) Съветът взе решение за първоначално разпределение в размер на 150 млн. евро с цел да бъдат посрещнати нуждите на най-уязвимото население на Судан. От тази сума 85 млн. евро вече са предназначени за Южен Судан. Такава сума обаче може да бъде счетена за недостатъчна, за да бъдат посрещнати огромните нужди за изграждане на държавните структури и капацитета, както и нуждите на мнозинството от населението за развитие.

               (5)

               С цел да се запълни оставащият финансов недостиг е уместно да се разпределят в полза на населението и публичните органи в Южен Судан повече от средствата, отменени от Деветия и предишни ЕФР.

               (6)

               Тези отменени средства следва да бъдат използвани за подпомагане на изпълнението на Тригодишния план за развитие на Южен Судан (2011—2013 г.) въз основа на решенията за финансиране, които ще бъдат приети от Комисията. Следва също така да се предвидят средства за покриване на разходите за подкрепящите мерки.

               (7)

               С оглед опростяване средствата следва да се управляват в съответствие с правилата за изпълнение, приложими за Десетия ЕФР,

         ПРИЕ НАСТОЯЩОТО РЕШЕНИЕ:
   Член 1
   1.   Предоставя се сума в размер на 200 милиона евро от отменените средства по проекти от Деветия и предишни европейски фондове за развитие (ЕФР) за развитие на сътрудничеството в Южен Судан, като 3 % от тази сума се разпределят за разходи на Комисията за мерки за подпомагане.
   2.   Предвидените в параграф 1 средства се управляват в съответствие с правилата за изпълнение, приложими за Десетия ЕФР.
   Член 2
   Настоящото решение влиза в сила в деня след приемането му.

      Съставено в Брюксел на 23 май 2011 година.

            За Съвета

            Председател

         C. ASHTON

      (1)  ОВ L 247, 9.9.2006 г., стр. 32.

      (2)  ОВ L 317, 15.12.2000 г., стр. 3.

      (3)  ОВ L 287, 4.11.2010 г., стр. 3.

      (4)  ОВ L 189, 22.7.2010 г., стр. 14.


title: Решение (ЕС) 2016/1342 на Съвета от 24 юни 2016 година за подписване, от името на Съюза, и временно прилагане на Споразумението между Европейския съюз и Тувалу за премахване на визите за краткосрочно пребиваване

text:
               6.8.2016

               BG

               Официален вестник на Европейския съюз

               L 213/1

         РЕШЕНИЕ (ЕС) 2016/1342 НА СЪВЕТА
   от 24 юни 2016 година
   за подписване, от името на Съюза, и временно прилагане на Споразумението между Европейския съюз и Тувалу за премахване на визите за краткосрочно пребиваване
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз, и по-специално член 77, параграф 2, буква а) във връзка с член 218, параграф 5 от него,
   като взе предвид предложението на Европейската комисия,
   като има предвид, че:

               (1)

               С Регламент (ЕС) № 509/2014 на Европейския парламент и на Съвета (1) вписването относно Тувалу беше прехвърлено от приложение I в приложение II към Регламент (ЕО) № 539/2001 на Съвета (2).

               (2)

               Вписването относно Тувалу се придружава от бележка под линия, в която се посочва, че освобождаването от изискването за виза се прилага от датата на влизане в сила на споразумение за освобождаване от изискването за виза, което се сключва с Европейския съюз.

               (3)

               На 9 октомври 2014 г. Съветът прие решение, с което упълномощи Комисията да започне преговори с Тувалу за сключване на споразумение между Европейския съюз и Тувалу за премахване на визите за краткосрочно пребиваване („Споразумението“).

               (4)

               Преговорите по Споразумението започнаха на 19 ноември 2014 г. и приключиха успешно с парафирането му на 8 октомври 2015 г.

               (5)

               Споразумението следва да бъде подписано и декларациите, приложени към Споразумението, следва да бъдат одобрени от името на Съюза. Споразумението следва да се прилага временно, считано от деня след подписването му, до приключване на процедурите, необходими за неговото сключване.

               (6)

               Настоящото решение представлява развитие на разпоредбите на достиженията на правото от Шенген, в които Обединеното кралство не участва в съответствие с Решение 2000/365/ЕО на Съвета (3); следователно Обединеното кралство не участва в неговото приемане и не е обвързано от него, нито от неговото прилагане.

               (7)

               Настоящото решение представлява развитие на разпоредбите на достиженията на правото от Шенген, в които Ирландия не участва в съответствие с Решение 2002/192/ЕО на Съвета (4); следователно Ирландия не участва в неговото приемане и не е обвързана от него, нито от неговото прилагане,

         ПРИЕ НАСТОЯЩОТО РЕШЕНИЕ:
   Член 1
   Разрешава се подписването, от името на Съюза, на Споразумението между Европейския съюз и Тувалу за премахване на визите за краткосрочно пребиваване, при условие на сключването на посоченото споразумение.
   Текстът на Споразумението е приложен към настоящото решение.
   Член 2
   Декларациите, приложени към настоящото решение, се одобряват от името на Съюза.
   Член 3
   Председателят на Съвета е оправомощен да посочи лицето(ата), упълномощено(и) да подпише(ат) Споразумението от името на Съюза.
   Член 4
   Споразумението се прилага временно, считано от деня след подписването му (5), до приключване на процедурите, необходими за неговото сключване.
   Член 5
   Настоящото решение влиза в сила в деня на приемането му.

      Съставено в Люксембург на 24 юни 2016 година.

            За Съвета

            Председател

         A.G. KOENDERS

      (1)  Регламент (ЕС) № 509/2014 на Европейския парламент и на Съвета от 15 май 2014 г. за изменение на Регламент (ЕО) № 539/2001 на Съвета за определяне на третите страни, чиито граждани трябва да притежават виза, когато преминават външните граници на държавите членки, както и тези, чиито граждани са освободени от това изискване (ОВ L 149, 20.5.2014 г., стр. 67).

      (2)  Регламент (ЕО) № 539/2001 на Съвета от 15 март 2001 г. за определяне на третите страни, чиито граждани трябва да притежават виза, когато преминават външните граници на държавите членки, както и тези, чиито граждани са освободени от това изискване (ОВ L 81, 21.3.2001 г., стр. 1).

      (3)  Решение 2000/365/ЕО на Съвета от 29 май 2000 г. относно искането на Обединеното кралство Великобритания и Северна Ирландия да участва в някои разпоредби от достиженията на правото от Шенген (ОВ L 131, 1.6.2000 г., стр. 43).

      (4)  Решение 2002/192/ЕО на Съвета от 28 февруари 2002 г. относно искането на Ирландия да участва в някои разпоредби от достиженията на правото от Шенген (ОВ L 64, 7.3.2002 г., стр. 20).

      (5)  Датата на подписване на Споразумението ще бъде публикувана в Официален вестник на Европейския съюз от Генералния секретариат на Съвета.


title: 2007/401/ЕОРешение на Съвета от 25 май 2007 година за назначаване на заместник-член от Белгия в Комитета на регионите

text:
               13.6.2007

               BG

               Официален вестник на Европейския съюз

               L 151/32

      РЕШЕНИЕ НА СЪВЕТА

   от 25 май 2007 година
   за назначаване на заместник-член от Белгия в Комитета на регионите
   (2007/401/ЕО)
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за създаване на Европейската общност, и по-специално член 263 от него,
   като взе предвид предложението на правителството на Белгия,
   като има предвид, че:

               (1)

               На 24 януари 2006 г. Съветът прие Решение 2006/116/ЕО относно назначаването на членове и заместник-членове на Комитета на регионите за периода от 26 януари 2006 г. до 25 януари 2010 г. (1).

               (2)

               След оставката на г-н CEREXHE се освободи едно място за заместник-член в Комитета на регионите,

         РЕШИ:
   Член 1
   Г-жа Evelyne HUYTEBROECK, министър на околната среда, енергетиката, туризма и подпомагането на хората в правителството на област Брюксел-столица, се назначава за заместник-член на Комитета на регионите на мястото на г-н CEREXHE за остатъка от мандата, а именно до 25 януари 2010 г.
   Член 2
   Настоящото решение влиза в сила в деня на неговото приемане.

      Съставено в Брюксел на 25 май 2007 година.

            За Съвета

            Председател

         A. SCHAVAN

      (1)  ОВ L 56, 25.2.2006 г., стр. 75.


title: Решение 2008/206/ПВР на Съвета от 3 март 2008 година относно определянето на 1-бензилпиперазин (BZP) като ново психоактивно вещество, подлежащо на контролни мерки и наказателни разпоредби

text:
               7.3.2008

               BG

               Официален вестник на Европейския съюз

               L 63/45

      РЕШЕНИЕ 2008/206/ПВР НА СЪВЕТА

   от 3 март 2008 година
   относно определянето на 1-бензилпиперазин (BZP) като ново психоактивно вещество, подлежащо на контролни мерки и наказателни разпоредби
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за Европейския съюз,
   като взе предвид Решение 2005/387/ПВР на Съвета от 10 май 2005 г. относно обмена на информация, оценката на риска и контрола на нови психоактивни вещества (1), и по-специално член 8, параграф 3 от него,
   като взе предвид инициативата на Комисията,
   след консултация с Европейския парламент,
   като има предвид, че:

               (1)

               На основание Решение 2005/387/ПВР бе изготвен доклад за оценка на риска от 1-бензилпиперазин (BZP) от специална сесия на разширения научен комитет на Европейския център за мониторинг на наркотиците и наркоманиите и след това бе изпратен на Съвета и на Комисията на 31 май 2007 г.

               (2)

               BZP e синтетично вещество. В Европейския съюз бе съобщено за него за първи път през 1999 г. Както амфетамина и метаамфетамина, BZP стимулира централната нервна система, но с много по-малка сила (около 10 % от тази на d-амфетамина). Генетичните полиморфизми в ензимните системи могат да повлияят на метаболизма на BZP и това да доведе до голяма междуличностна податливост към ефекта на BZP. Също така съществува и възможност за взаимодействие с други медикаменти, но като цяло няма фармакокинетични данни за хора.

               (3)

               В някои държави-членки BZP се продава законно от доставчиците на дребно на химични вещества. Той се продава за развлекателни цели под формата на таблетки и капсули на уебсайтове, а в някои държави-членки се продава и в магазини за билкови продукти или в магазини за психостимулиращи вещества. На черния пазар на наркотици BZP може също да бъде купен/продаден, както разпространения наркотик екстази.

               (4)

               Тринадесет държави-членки и една трета държава (Норвегия) съобщиха за случаи на изземване на BZP на прах, на капсули или таблетки, в обем от 1 капсула/таблетка до 64 900 таблетки. Съществува малко налична информация, даваща основание да се заключи, че BZP е синтезиран, обработван или разпространяван в големи количества, както и че има участие на организираната престъпност.

               (5)

               BZP няма никаква установена и призната медицинска стойност; в Европейския съюз няма познати лицензирани лечебни продукти, съдържащи BZP.

               (6)

               Понастоящем BZP не е в процес на оценка и такава не е била извършвана от системата на ООН. В пет държави-членки BZP е предмет на мерки за контрол и наказателноправни санкции, предвидени от техните законодателства по силата на задълженията им по конвенциите на ООН от 1961 г. и 1971 г. Две държави-членки прилагат мерки за контрол към BZP съгласно законодателствата им относно лекарствата.

               (7)

               BZP е открит в проби, взети при аутопсия. Не е известно обаче до каква степен BZP е причината за смъртните случаи, тъй като при всички тях е установено наличието и на други вещества и обстоятелства.

               (8)

               Докладът за оценка на риска от BZP показва липсата на убедителни научни доказателства за цялостния риск от BZP. Въпреки това, поради стимулиращите му свойства, риска за здравето, липсата на медицински ползи и в съответствие с принципа на предпазливост, се налага въвеждане на контрол върху BZP, но мерките за контрол следва да бъдат съобразени с относително малките рискове от това вещество.

               (9)

               Поставянето под контрол на 1-бензилпиперазина може да помогне да се избегнат проблеми в прилагането на международното право и съдебното сътрудничество,

         РЕШИ:
   Член 1
   Държавите-членки предприемат необходимите мерки в съответствие с националните си законодателства, за да бъде подложен 1-бензилпиперазина (познат също като 1-бензил-1,4-диазоциклохексан, N-бензилпиперазин или на по-популярен език като бензилпиперазин или BZP) на мерки за контрол, пропорционални на риска от веществото, и на наказателноправни санкции, както е предвидено във вътрешните им законодателства в съответствие със задълженията, произтичащи от Конвенцията на Организацията на обединените нации за психотропните вещества от 1971 г.
   Член 2
   Настоящото решение се публикува в Официален вестник на Европейския съюз.
   Решението поражда действие в деня след публикуването му.

      Съставено в Брюксел на 3 март 2008 година.

            За Съвета

            Председател

         J. PODOBNIK

      (1)  ОВ L 127, 20.5.2005 г., стр. 32.


title: 2008/525/ЕО: Решение на Европейския парламент от 24 април 2007 година относно освобождаването от отговорност във връзка с изпълнението на бюджета на Европейската фондация за обучение за 2005 финансова година

text:
               15.7.2008

               BG

               Официален вестник на Европейския съюз

               L 187/142

         РЕШЕНИЕ НА ЕВРОПЕЙСКИЯ ПАРЛАМЕНТ
   от 24 април 2007 година
   относно освобождаването от отговорност във връзка с изпълнението на бюджета на Европейската фондация за обучение за 2005 финансова година
   (2008/525/ЕО)
   ЕВРОПЕЙСКИЯТ ПАРЛАМЕНТ,
   като взе предвид окончателния годишен отчет на Европейската фондация за обучение за 2005 финансова година (1),
   като взе предвид доклада на Сметната палата за окончателния годишен отчет на Европейската фондация за обучение за 2005 финансова година (2), заедно с отговорите на Фондацията,
   като взе предвид препоръката на Съвета от 27 февруари 2007 г. (5711/2007 — C6-0080/2007),
   като взе предвид Договора за ЕО, и по-специално член 276 от него,
   като взе предвид Регламент (EО, Eвратoм) № 1605/2002 на Съвета от 25 юни 2002 г. относно Финансовия регламент, приложим за общия бюджет на Европейските общности (3), и по-специално член 185 от него,
   като взе предвид Регламент (ЕИО) № 1360/90 на Съвета от 7 май 1990 г. за създаване на Европейската фондация за обучение (4), и по-специално член 11 от него,
   като взе предвид Регламент (EО, Евратом) № 2343/2002 на Комисията от 19 ноември 2002 г. относно рамковия Финансов регламент за органите, посочени в член 185 от Регламент (ЕО, Евратом) № 1605/2002 на Съвета относно Финансовия регламент, приложим за общия бюджет на Европейските общности (5), и по-специално член 94 от него,
   като взе предвид член 71 и приложение V от своя правилник,
   като взе предвид доклада на Комисията по бюджетен контрол и становището на Комисията по заетост и социални въпроси (A6-0113/2007),

               1.

               Освобождава от отговорност директора на Европейската фондация за обучение във връзка с изпълнението на бюджета на Фондацията за 2005 финансова година;

               2.

               Представя своите забележки в следващата по-долу резолюция;

               3.

               Възлага на своя председател да предаде настоящото решение, както и резолюцията, която е неразделна част от него, на директора на Европейската фондация за обучение, на Съвета, Комисията и Сметната палата и да осигури публикуването им в Официален вестник на Европейския съюз (серия L).

            Председател

         Hans-Gert PÖTTERING

            Генерален секретар

         Harald RØMER

      (1)  ОВ C 266, 31.10.2006 г., стр. 40.

      (2)  ОВ C 312, 19.12.2006 г., стр. 73.

      (3)  ОВ L 248, 16.9.2002 г., стр. 1. Регламент, изменен с Регламент (EО, Евратом) № 1995/2006 (ОВ L 390, 30.12.2006 г., стр. 1).

      (4)  ОВ L 131, 23.5.1990 г., стр. 1. Регламент, последно изменен с Регламент (ЕО) № 1648/2003 (ОВ L 245, 29.9.2003 г., стр. 22).

      (5)  ОВ L 357, 31.12.2002 г., стр. 72.
    ---documentbreak---

               15.7.2008

               BG

               Официален вестник на Европейския съюз

               L 187/143

         РЕЗОЛЮЦИЯ НА ЕВРОПЕЙСКИЯ ПАРЛАМЕНТ
   от 24 април 2007 година,
   съдържаща забележките, които са неразделна част от решението относно освобождаването от отговорност във връзка с изпълнението на бюджета на Европейската фондация за обучение за 2005 финансова година
   ЕВРОПЕЙСКИЯТ ПАРЛАМЕНТ,
   като взе предвид окончателния годишен отчет на Европейската фондация за обучение за 2005 финансова година (1),
   като взе предвид доклада на Сметната палата за окончателния годишен отчет на Европейската фондация за обучение за 2005 финансова година (2), заедно с отговорите на Фондацията,
   като взе предвид препоръката на Съвета от 27 февруари 2007 г. (5711/2007 — C6-0080/2007),
   като взе предвид Договора за ЕО, и по-специално член 276 от него,
   като взе предвид Регламент (EО, Eвратoм) № 1605/2002 на Съвета от 25 юни 2002 г. относно Финансовия регламент, приложим за общия бюджет на Европейските общности (3), и по-специално член 185 от него,
   като взе предвид Регламент (ЕИО) № 1360/90 на Съвета от 7 май 1990 г. за създаване на Европейската фондация за обучение (4), и по-специално член 11 от него,
   като взе предвид Регламент (EО, Евратом) № 2343/2002 на Комисията от 19 ноември 2002 г. относно рамковия Финансов регламент за органите, посочени в член 185 от Регламент (ЕО, Евратом) № 1605/2002 на Съвета относно Финансовия регламент, приложим за общия бюджет на Европейските общности (5), и по-специално член 94 от него,
   като взе предвид член 71 и приложение V от своя правилник,
   като взе предвид доклада на Комисията по бюджетен контрол и становището на Комисията по заетост и социални въпроси (A6-0113/2007),

               А.

               като има предвид, че Сметната палата декларира, че е получила основателни уверения, че годишният отчет за финансовата година, приключила на 31 декември 2005 г., е достоверен и точен и извършените операции са законосъобразни и редовни;

               Б.

               като има предвид, че на 27 април 2006 г. Парламентът освободи от отговорност директора във връзка с изпълнението на бюджета на Фондацията за 2004 финансова година (6) и в резолюцията, придружаваща решението за освобождаване от отговорност, Парламентът, наред с другото:

                           —

                           с разочарование отбелязва, че Фондацията все още не е решила проблема с правилното представяне на разходите, свързани с програма „Темпус“, в своите отчети; отбелязва, че този проблем продължава да съществува въпреки многократните критики от Сметната палата в годишните доклади от 1999 г. насам и че вследствие на това Сметната плата изразява резерви по отношение на отчетите на Фондацията; настоява отчетите на Фондацията да се водят при спазване на принципите за единство и точност на бюджета;

                           —

                           настоява Агенцията да спазва действащите разпоредби относно публикуването на бюджета, подразделен на статии и позиции и с включено щатно разписание.

         Общи бележки относно по-голямата част от агенциите на ЕС, за които се изисква индивидуално освобождаване от отговорност

               1.

               Счита, че непрекъснато нарастващият брой на общностните агенции и дейностите на някои от тях като че ли не формират част от цялостната политическа рамка, че областта на компетенции на някои агенции невинаги отразява действителните потребности на Съюза и очакванията на гражданите и отбелязва, че като цяло агенциите невинаги имат добра репутация, нито добри отзиви в печата;

               2.

               Поради това приканва Комисията да определи цялостна политическа рамка относно създаването на нови общностни агенции и да представя анализ на разходите и ползите, преди да се създаде нова агенция, като непрекъснато следи да се избягва всяко дублиране на дейности с други агенции или с областта на компетенции на други европейски организации;

               3.

               Приканва Сметната палата да даде становище по анализа на разходите и ползите, преди Парламентът да вземе решение;

               4.

               Приканва Комисията да представя на всеки пет години анализ на добавената стойност на всяка съществуваща агенция; приканва всички заинтересовани институции при отрицателна оценка на добавената стойност на дадена агенция да предприемат необходимите мерки, като преформулират мандата на съответната агенция или я закрият;

               5.

               Предвид нарастващия брой регулаторни агенции, изразява съжаление, че преговорите по проекта на институционално споразумение за оперативната рамка на тези агенции все още не са приключили и приканва компетентните служби на Сметната палата и Комисията да направят всичко възможно за бързо сключване на такова споразумение;

               6.

               Отбелязва, че бюджетната отговорност на Комисията налага необходимост от по-тясно обвързване на агенциите с Комисията; приканва Комисията и Съвета да вземат всички необходими мерки за предоставяне на блокиращо малцинство на Комисията в надзорните органи на регулаторните агенции до 31 декември 2007 г. и да предвидят такова малцинство от самото начало при създаването на нови агенции;

               7.

               Приканва Сметната палата да добави към годишния си доклад допълнителна глава, посветена на всички агенции, подлежащи на освобождаване от отговорност във връзка с изпълнението на бюджета по отчетите на Комисията, така че да предостави много по-ясна представа за използването на средствата на ЕС от агенциите;

               8.

               Припомня принципа, съгласно който всички общностни агенции, независимо дали субсидирани или не, подлежат на освобождаване от отговорност от Парламента във връзка с изпълнението на бюджета, дори и в случай че в учредителните им актове са предвидени органи, които вземат решение за такова освобождаване от отговорност;

               9.

               Приканва Сметната палата да извърши одит за добро финансово управление на всички агенции и да докладва за това пред съответните комисии на Парламента, включително Комисията по бюджетен контрол;

               10.

               Отбелязва, че броят на агенциите непрекъснато расте и че в съответствие с политическата отговорност на Комисията за функционирането на агенциите, която далеч надхвърля чисто логистичната подкрепа, е налице все по-голяма необходимост генералните дирекции на Комисията, които отговарят за създаването и наблюдението на агенциите, да разработят единен подход към агенциите; счита, че изграждането на структура, подобна на създадената от агенциите за координиране между заинтересованите генерални дирекции, би могла да бъде един прагматичен начин за постигане на напредък по установяването от Комисията на единен подход по всички въпроси, свързани с агенциите;

               11.

               Приканва Комисията да подобри административната и техническата помощ за агенциите, като се отчита нарастващата сложност на административните правила и техническите проблеми на Общността;

               12.

               Отбелязва липсата на дисциплинарни органи във всички общностни агенции и приканва службите на Комисията да вземат необходимите мерки за създаване на такъв механизъм;

               13.

               Приветства значителните подобрения в координацията между агенциите на ЕС, които им позволяват да решават повтарящите се проблеми и правят сътрудничеството с Комисията и Парламента по-ефективно;

               14.

               Счита, че мярката, предприета от редица агенции, за създаване на обща услуга за поддръжка, целяща да приведе компютърните системи за финансово управление в съответствие с тези на Комисията, трябва да се продължи и разшири;

               15.

               Призовава агенциите да подобрят сътрудничеството си и съизмерването си с другите субекти в съответната област; насърчава Комисията да приеме мерките, които счита за необходими, за да подпомогне агенциите да подобрят репутацията си и да популяризират своята дейност;

               16.

               Призовава Комисията да излезе с предложение за хармонизиран формат на ежегодното отчитане на агенциите и да разработи показатели за постигнатите резултати, което да позволи сравнение на ефикасността им;

               17.

               Приканва агенциите в началото на всяка година да представят показатели за работата, по които могат да бъдат оценявани;

               18.

               Приканва всички агенции все повече да използват цели, които са конкретни, измерими, постижими, реалистични и срочни (SMART), което би трябвало да доведе до по-реалистично планиране и постигане на целите;

               19.

               Изразява съгласие със Сметната палата, че Комисията също носи отговорност за (финансовото) управление на агенциите; следователно настоятелно приканва Комисията да наблюдава и при необходимост да насочва и да подпомага ръководните органи на различните агенции, особено във връзка с правилното прилагане на тръжни процедури, процедури по прозрачност на назначенията, добро финансово управление (понижено разходване и завишено бюджетиране) и преди всичко правилното прилагане на правилата относно рамката за вътрешен контрол;

               20.

               Счита, че работните програми на агенциите трябва да отразяват техния принос от оперативна и количествена гледна точка и че трябва да се отделя необходимото внимание на стандартите на Комисията за вътрешен контрол;

         Конкретни бележки

               21.

               Отбелязва, че процентът на бюджетните кредити, предвидени в бюджета за финансовата година е висок (практически 100 % за собствените дейности на Фондацията) и обръща внимание на Фондацията във връзка с високия процент на пренесени (над 40 %) задължения за оперативни дейности (дял III); изразява особена загриженост поради това, че ситуацията е сходна и по отношение на изпълнението на дейностите по програмите „МЕДА“ и „Темпус“; приканва Фондацията да планира по-добре дейностите си;

               22.

               Счита Европейската фондация за обучение за източник на важни сведения и обмен на опит за държавите — партньори на Европейския съюз и за всички институции на ЕС;

               23.

               Подчертава, че програмите за обучение и тяхното усъвършенстване представляват основа за развитието и разпространението на демокрацията; следователно насърчава фондацията да засили дейностите си в държави партньори, където има сериозни пречки за напредъка на демокрацията;

               24.

               Критикува факта, че както и в предходни години и в нарушение на финансовия си регламент Фондацията е публикувала в Официален вестник на Европейския съюз само обобщения си бюджет;

               25.

               Приканва Фондацията да представи нова номенклатура на бюджета, която по-добре съответства на действителната работа на Фондацията и чрез която биха могли да се избегнат постоянни трансфери; приканва Фондацията да подобри координацията между финансовия отдел и оперативните отдели, което следва да доведе до намаляване на необходимите трансфери;

               26.

               Приканва Фондацията към повишаване на степента на съгласуваност със съществуващите правила за окончателните отчети;

               27.

               Не одобрява факта, че Фондацията все още не е приключила въвеждането на система за вътрешен контрол и факта, че в края на 2005 г. липсваше анализ на оперативните рискове и последващите проверки, и че в същото време счетоводителят все още не е утвърдил информацията за отчетите и инвентарните системи;

               28.

               Приветства факта, че Фондацията продължи да засилва дейността си за развитие на човешките ресурси, като по този начин позволява на държавите партньори да използват по-добре опита на Фондацията по отношение на реформата на системите им за професионално и допълнително обучение;

               29.

               Настоява Фондацията да преодолее недостатъците в областта на документирането на процедурите за подбор на персонал.

      (1)  ОВ C 266, 31.10.2006 г., стр. 40.

      (2)  ОВ C 312, 19.12.2006 г., стр. 73.

      (3)  ОВ L 248, 16.9.2002 г., стр. 1. Регламент, изменен с Регламент (EО, Евратом) № 1995/2006 (ОВ L 390, 30.12.2006 г., стр. 1).

      (4)  ОВ L 131, 23.5.1990 г., стр. 1. Регламент, последно изменен с Регламент (ЕО) № 1648/2003 (ОВ L 245, 29.9.2003 г., стр. 22).

      (5)  ОВ L 357, 31.12.2002 г., стр. 72.

      (6)  ОВ L 340, 6.12.2006 г., стр. 117.


title: Решение (ЕС) 2015/431 на Съвета от 10 март 2015 година за изменение на Решение 1999/70/ЕО относно външните одитори на националните централни банки по отношение на външните одитори на Lietuvos bankas

text:
               14.3.2015

               BG

               Официален вестник на Европейския съюз

               L 70/45

         РЕШЕНИЕ (ЕС) 2015/431 НА СЪВЕТА
   от 10 март 2015 година
   за изменение на Решение 1999/70/ЕО относно външните одитори на националните централни банки по отношение на външните одитори на Lietuvos bankas
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Протокол (№ 4) за устава на Европейската система на централните банки и на Европейската централна банка, приложен към Договора за Европейския съюз и към Договора за функционирането на Европейския съюз, и по-специално член 27.1 от него,
   като взе предвид Препоръка ЕЦБ/2014/58 на Европейската централна банка от 16 декември 2014 г. до Съвета на Европейския съюз относно външните одитори на Lietuvos bankas (1),
   като има предвид, че:

               (1)

               Отчетите на Европейската централна банка (ЕЦБ) и на националните централни банки от Евросистемата се проверяват от независими външни одитори, препоръчани от Управителния съвет на ЕЦБ и одобрени от Съвета на Европейския съюз.

               (2)

               Съгласно член 1 от Решение 2014/509/ЕС на Съвета (2) Литва изпълнява необходимите условия за приемане на еврото и дерогацията за Литва по член 4 от Акта за присъединяване от 2003 г. (3) се отменя, считано от 1 януари 2015 г.

               (3)

               Управителният съвет на ЕЦБ препоръча назначаването на UAB PricewaterhouseCoopers за външни одитори на Lietuvos bankas за финансовите години 2015 —2017.

               (4)

               Целесъобразно е препоръката на Управителния съвет на ЕЦБ да бъда спазена и Решение 1999/70/ЕО на Съвета (4) да бъде съответно изменено,

         ПРИЕ НАСТОЯЩОТО РЕШЕНИЕ:
   Член 1
   В член 1 от Решение 1999/70/ЕО се добавя следният параграф:

      „19.   UAB PricewaterhouseCoopers се одобряват за външни одитори на Lietuvos bankas за финансовите години 2015 — 2017“

   Член 2
   Настоящото решение поражда действие в деня на нотифицирането му.
   Член 3
   Адресат на настоящото решение е Европейската централна банка.

      Съставено в Брюксел на 10 март 2015 година.

            За Съвета

            Председател

         J. REIRS

      (1)  ОВ C 465, 24.12.2014 г., стр. 1.

      (2)  Решение 2014/509/ЕС на Съвета от 23 юли 2014 г. относно приемането на еврото от Литва на 1 януари 2015 г. (ОВ L 228, 31.7.2014 г., стр. 29).

      (3)  ОВ L 236, 23.9.2003 г., стр. 33.

      (4)  Решение 1999/70/ЕО на Съвета от 25 януари 1999 г. относно външните одитори на националните централни банки (ОВ L 22, 29.1.1999 г., стр. 69).


title: Решение (ЕС) 2017/1747 на Европейския парламент от 27 април 2017 година относно освобождаването от отговорност във връзка с изпълнението на бюджета на съвместното предприятие SESAR за финансовата 2015 година

text:
               29.9.2017

               BG

               Официален вестник на Европейския съюз

               L 252/367

         РЕШЕНИЕ (ЕС) 2017/1747 НА ЕВРОПЕЙСКИЯ ПАРЛАМЕНТ
   от 27 април 2017 година
   относно освобождаването от отговорност във връзка с изпълнението на бюджета на съвместното предприятие SESAR за финансовата 2015 година
   ЕВРОПЕЙСКИЯТ ПАРЛАМЕНТ,

               —

               като взе предвид окончателните годишни отчети на съвместното предприятие SESAR за финансовата 2015 година,

               —

               като взе предвид доклада на Сметната палата относно годишните отчети на съвместното предприятие SESAR за финансовата 2015 година, придружен от отговора на съвместното предприятие (1),

               —

               като взе предвид декларацията за достоверност (2) относно надеждността и точността на отчетите, както и законосъобразността и редовността на свързаните с тях операции, предоставена от Сметната палата за финансовата 2015 година в съответствие с член 287 от Договора за функционирането на ЕС,

               —

               като взе предвид препоръката на Съвета от 21 февруари 2017 г. относно освобождаването от отговорност на съвместното предприятие във връзка с изпълнението на бюджета за финансовата 2015 година (05875/2017 — C8-0086/2017),

               —

               като взе предвид член 319 от Договора за функционирането на ЕС,

               —

               като взе предвид Регламент (ЕС, Евратом) № 966/2012 на Европейския парламент и на Съвета от 25 октомври 2012 г. относно финансовите правила, приложими за общия бюджет на Съюза, и за отмяна на Регламент (ЕО, Евратом) № 1605/2002 на Съвета (3), и по-специално член 208 от него,

               —

               като взе предвид Регламент (ЕО) № 219/2007 на Съвета от 27 февруари 2007 г. за създаване на съвместно предприятие за разработване на ново поколение Европейска система за управление на въздушното движение (SESAR) (4), и по-специално член 4б от него,

               —

               като взе предвид Делегиран регламент (ЕС) № 1271/2013 на Комисията от 30 септември 2013 г. относно рамковия Финансов регламент за органите, посочени в член 208 от Регламент (ЕС, Евратом) № 966/2012 на Европейския парламент и на Съвета (5),

               —

               като взе предвид член 94 и приложение IV към своя правилник,

               —

               като взе предвид доклада на комисията по бюджетен контрол и становището на комисията по транспорт и туризъм (A8-0096/2017).

               1.

               освобождава от отговорност изпълнителния директор на съвместното предприятие SESAR във връзка с изпълнението на бюджета на съвместното предприятие за финансовата 2015 година;

               2.

               представя своите забележки в резолюцията по-долу;

               3.

               възлага на своя председател да предаде настоящото решение, както и резолюцията, която е неразделна част от него, на изпълнителния директор на съвместното предприятие SESAR, на Съвета, Комисията и Сметната палата и да осигури публикуването им в Официален вестник на Европейския съюз (серия L).

            Председател

         Antonio TAJANI

            Генерален секретар

         Klaus WELLE

      (1)  ОВ C 473, 16.12.2016 г., стр. 66.

      (2)  ОВ C 473, 16.12.2016 г., стр. 68.

      (3)  ОВ L 298, 26.10.2012 г., стр. 1.

      (4)  ОВ L 64, 2.3.2007 г., стр. 1.

      (5)  ОВ L 328, 7.12.2013 г., стр. 42.